Зэи кIуэдынукъым
Джылахъстэнейм Накъыгъэ махуэшхуэхэм зыхуигъэхьэзырын пасэу щIидзащ. ЩIыпIэ администрацэхэм я Iэтащхьэхэм пщэрылъ щащIри, фэеплъ сынхэр зыхуей хуагъэзащ. ЩIышылэ — мэлыжьыхь мазэхэм къагъэщIэрэщIэжащ Хэку зауэшхуэм и ветеранхэм, абы хэкIуэдахэм я сурэтхэр.
Накъыгъэм и 1-м Тэрч район администрацэм щэнхабзэмкIэ и къудамэм къызэригъэпэщащ Гъатхэмрэ Лэжьыгъэмрэ я махуэм теухуа пшыхьыр. ЦIыхухэр щызэхуэсащ Тэрч къалэ дэт ЩэнхабзэмкIэ унэми. Къалэдэсхэр ирагъэблэгъат «Мамырыгъэм дыхуэвгъэхъуахъуэ» зэхыхьэм.
Тэрч муниципальнэ районым и Iэтащхьэ Бэлэтокъуэ Владимир цIыхухэм зэрызахуигъазэ хъуэхъум къыщыхигъэщащ сыт хуэдэу зэманым зихъуэжми, Гъатхэмрэ Лэжьыгъэмрэ я махуэр нэхъыщхьэу къызэрынэнур. «Гъатхэмрэ лэжьыгъэмрэ. Мы псалъитIым я мыхьэнэр зэи кIуэдынукъым. Гъатхэм, дунейр къэзыгъэщIэрэщIэжым, дэ дыпоплъэ зэхъуэкIыныгъэфIхэр къэхъуну, ди хъуэпсапIэхэр къыдэхъулIэныр идопхри. Абы щыгъуэми, хьэкъыу дощIэ ди лэжьэкIэмрэ дуней тетыкIэмрэ псори зэрелъытар. Тэрч щIыналъэм щыпсэухэр сыт щыгъуи гуащIафIэу, къыщалъхуа лъахэм зэрызрагъэужьынум телажьэу къэгъуэгуры-кIуащи, узыншагъэ фиIэну, унагъуэхэм берычэтыр илъыну сынывохъуэхъу», — жиIащ абы.
Гъатхэмрэ лэжьыгъэмрэ я махуэр Тэрч районым и щIалэгъуалэм дежкIи купщIафIэу екIуэкIащ: футбол цIыкIумкIэ зэхьэзэхуащ, «Ладья» шахмат клубым урыс шашкэмкIэ щIалэгъуалэр щызэпеуащ.
Мы махуэхэм Тэрч районым иджыри Iуэхугъуэ дахэ куэд щрагъэкIуэкIынущ ТекIуэныгъэ Иным и щIыхькIэ.
Къанщауэ Мэлычыпхъу.
